**Dôvodová správa**

1. **Všeobecná časť**

Návrh zákona, ktorým sa mení zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisovpredkladajú na rokovanie Národnej rady Slovenskej republiky poslanci Národnej rady Slovenskej republiky Vladimíra Marcinková a Vladimír Ledecký.

**Cieľom predkladanej novely zákona je oslobodenie sprievodcov maloletých pacientov do dvanásteho roku života dieťaťa od úhrady poplatkov za ich pobyt v nemocnici.**

Sprievodcom maloletého pacienta môže byť zákonný zástupca, iná blízka osoba určená zákonným zástupcom, opatrovník, poručník, iná fyzická osoba ako rodič, ktorá má maloleté dieťa zverené do osobnej starostlivosti, osoba, ktorá má dieťa v náhradnej osobnej starostlivosti, osoba, ktorá má dieťa v pestúnskej starostlivosti, alebo osoba, ktorá má záujem stať sa pestúnom a má dieťa dočasne zverené do starostlivosti alebo ak bolo tejto osobe sprostredkované nadviazanie osobného vzťahu s týmto maloletým dieťaťom.

Podľa v súčasnosti platnej právnej úpravy § 38 ods. 8 písm. d) zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov, je sprievodca maloletého pacienta oslobodený od úhrady poplatku za jeho pobyt v nemocničnom zariadení len v explicitne uvedených prípadoch. Hovoríme o sprievodcoch maloletých pacientov do troch rokov, sprievodcoch maloletých pacientov, ktorí podstupujú onkologickú liečbu a sprievodkyni, ak je ňou dojčiaca matka. Vo všetkých ostatných prípadoch je sprievodca povinný uhradiť poplatok za jeho pobyt v nemocničnom zariadení. Podľa v súčasnosti platnej právnej úpravy je sprievodca povinný za svoj pobyt v nemocnici platiť poplatok vo výške 3,30 eur denne.

Novelou reagujeme najmä na poznatky aplikačnej praxe a štandardy poskytovania zdravotnej starostlivosti v krajinách Európskej únie. Všetky vedecké štúdie, ktoré skúmajú vplyv blízkej osoby na hospitalizované dieťa hovoria o benefitoch, ktoré táto blízkosť prináša. Zapojenie blízkej osoby priamo ovplyvňuje starostlivosť o detského pacienta a výrazne optimalizuje celkový proces zdravotnej starostlivosti, čo vedie k zlepšeniu zdravotných výsledkov pacientov a s tým spojenému zníženiu nákladov na jeho zdravotnú starostlivosť. Štúdie ukazujú, že ak blízka osoba aktívne participuje na liečebnom procese dieťaťa, o 20 % sa zvyšuje šanca na úspešne dokončenie liečby dieťaťa, čím následne dochádza k adekvátnemu ušetreniu finančných prostriedkov (DiMatteo a kol., 2000).[[1]](#footnote-1) Zároveň prítomnosť rodiča znižuje potrebu podávania analgetík a liekov na tlmenie bolesti, čo má okrem pozitívneho vplyvu na zdravie dieťaťa, aj evidentný vplyv na znižovanie nákladov za poskytovanú zdravotnú starostlivosť (Fenlon et. al 1993).[[2]](#footnote-2) Na základe viacerých štúdií možno konštatovať, že doba hospitalizácie dieťaťa sa môže v prípade prítomnosti jemu blízkej osoby skrátiť až o 10 či 20 % oproti situácii, kedy by blízku osobu dieťa v nemocnici nemalo.

Dopĺňame, že odlúčenie dieťaťa od jemu blízkej osoby, najčastejšie rodiča, počas hospitalizácie má závažné vplyvy na duševné zdravie dieťaťa (až 30 % takto odlúčených detí prejavovalo známky posttraumatickej poruchy),  predlžuje dobu liečenia a zhoršuje proces rekonvalescencie.

Stanovenie dvanásteho roku veku maloletého pacienta, ako hranice na oslobodenie od platby za pobyt sprievodcu, je výsledkom politického dialógu s poskytovateľmi zdravotnej starostlivosti. Ako zákonodarcovia zdôrazňujeme, že právo na nepretržitý sprievod počas hospitalizácie musí mať každý detský pacient do osemnásteho roku života.

Podľa navrhovanej novely zákona, ak je hospitalizované dieťa do 12 rokov veku so sprievodcom, je sprievodca oslobodený od platby za služby spojené s jeho pobytom v nemocnici. Poskytovateľ zdravotnej starostlivosti nesmie požadovať platbu za služby spojené s pobytom sprievodcu ani iné náklady ak je pacientom dieťa do 12 rokov veku.

Predkladaný návrh novely zákona je v súlade s Ústavou Slovenskej republiky, ústavnými zákonmi, zákonmi a všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bude mať mierny negatívny vplyv na rozpočet verejnej správy. Návrh zákona nemá vplyv na podnikateľské prostredie, na životné prostredie, na služby verejnej správy pre občana a ani vplyv na informatizáciu spoločnosti. Zdôrazňujeme, že návrh zákona bude mať pozitívne sociálne vplyvy, vrátane pozitívneho vplyvu na manželstvo, rodičovstvo a rodinu.

1. **Osobitná časť**

**K čl. I**

Navrhuje sa úprava § 38 ods. 8 písm. d) prvého bodu tak, aby od povinnosti úhrady bol oslobodený poistenec do 12 rokov veku prijatý do ústavnej starostlivosti, ak jeho sprievodcom je jeho zákonný zástupca alebo osoba určená zákonným zástupcom, iná osoba, do náhradnej starostlivosti ktorej bolo maloleté dieťa zverené podľa osobitného predpisu, opatrovník ustanovený podľa osobitného predpisu, osoba určená opatrovníkom alebo osoba, ktorá má záujem stať sa pestúnom alebo osvojiteľom, ak bolo tejto osobe sprostredkované nadviazanie osobného vzťahu s týmto maloletým dieťaťom podľa osobitného predpisu.

**K čl. II**

Účinnosť návrhu zákona sa navrhuje od 1. marca 2025.

1. Pozri: https://pubmed.ncbi.nlm.nih.gov/10904452/ [↑](#footnote-ref-1)
2. Pozri: https://www.nature.com/articles/4808062 [↑](#footnote-ref-2)